作者：汪莘
词牌/韵律：哨遍

paragraphs: 近腊景和，故山可过，足下听余述。
便自往山中，憩精蓝，与僧饭讫。
北涉灞川，明月华映郭，夜登华子冈头立。
嗟辋水沦涟，与月上下，寒山远火蒙笼。
听林外犬类豹声雄。
更村落谁家鸣夜舂。
疏钟相闻，独坐此时，多思往日。
噫，记与君同。
清流仄径玉琤琮。
携手赋佳什。
往来萝月松风。
只待仲春天，春山可望，山中卉木垂萝密。
见出水轻鯈，点溪白鹭，青皋零露方湿。
雉朝飞，麦陇鸣俦匹。
念此去非遥莫相失。
傥能从我敢相必。
天机非子清者，此事非所急。
是中有趣殊深，愿子无忽。
不能一一。
偶因驮檗附吾书，是山人王维摩诘。